รายงานของคณะกรรมการตรวจสอบ ประจำปี 2552

เรียน ท่านผู้ถือหุ้นบริษัท เพรซิเดนท์ เบเกอรี่ จำกัด(มหาชน)

คณะกรรมการตรวจสอบ ประกอบด้วยกรรมการอิสระ จำนวน 3 ท่าน ได้แก่

1. นายพิมล รัฐปัตย์ ประธานคณะกรรมการตรวจสอบ

(มีความรู้ ความเชี่ยวชาญ และมีประสบการณ์ด้านกฎหมาย)

2. แพทย์หญิงยุพา สุนทราภา กรรมการตรวจสอบ

  (มีความรู้ ความเชี่ยวชาญ และมีประสบการณ์ด้านวิทยาศาสตร์การแพทย์)

3. รองศาสตร์จารย์ ดร.กุลภัทรา สิโรดม กรรมการตรวจสอบ

  (มีความรู้ ความเชี่ยวชาญ และมีประสบการณ์ด้านการเงินและการบัญชี)

คณะกรรมการตรวจสอบได้ปฏิบัติงานตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยส่งเสริมให้บริษัทฯ
มีการกำกับดูแลกิจการที่ดี การปฏิบัติงานเป็นไปอย่างมีประสิทธิภาพ ประสิทธิผล โปร่งใส
และสามารถตรวจสอบได้ อันก่อให้เกิดประโยชน์สูงสุดต่อ
ผู้ถือหุ้น นักลงทุน ผู้มีส่วนได้เสีย พนักงาน ตลอดจนผู้ที่มีส่วนเกี่ยวข้องทุกฝ่าย
คณะกรรมการตรวจสอบได้ปฏิบัติหน้าที่อย่างเป็นอิสระ ไม่มีข้อจำกัดในการรับข้อมูล
ซึ่งได้รับความร่วมมือเป็นอย่างดีทั้งจากผู้บริหารและพนักงานที่เกี่ยวข้อง

คณะกรรมการตรวจสอบ มีวาระการดำรงตำแหน่งคราวละ 1 ปี
หรือมีวาระเท่าเพียงจำนวนที่ยังคงมีอยู่ในคณะกรรมการบริษัท
กรรมการที่พ้นจากตำแหน่งตามวาระมีสิทธิได้รับเลือกกลับเข้ามาทำงานใหม่ได้
และกำหนดช่วงของวาระการดำรงตำแหน่งคณะกรรมการตรวจสอบเหมือนคณะกรรมการบริษัท
โดยมีนางสาว จิณห์ระพีร์ พุ่มสงวน ผู้จัดการส่วนตรวจสอบภายใน
เป็นเลขานุการคณะกรรมการตรวจสอบ

ในปี 2552 คณะกรรมการตรวจสอบมีการประชุมรวม 4 ครั้ง
เพื่อพิจารณาเกี่ยวกับความเสี่ยงที่สำคัญ และผลกระทบที่อาจเกิดขึ้น แผนการบริหารความเสี่ยง
และระบบการควบคุมภายในของบริษัทฯ อีกทั้งยังมีการประชุมร่วมกับผู้ตรวจสอบภายนอก ได้แก่
บริษัท สำนักงาน เอินส์ท แอนด์ ยัง จำกัด
เพื่อพิจารณาระบบการควบคุมภายในเกี่ยวกับรายงานทางการเงินของบริษัทฯ
ตลอดจนข้อสังเกตและรายงานผลการตรวจสอบของหน่วยงานดังกล่าว
มีการสอบทานแผนการตรวจสอบภายในประจำปี
พิจารณาผลการตรวจสอบและความคืบหน้าการดำเนินงานตามแผน
ประชุมร่วมกับผู้บริหารของหน่วยงานภายในของบริษัทฯ เพื่อพิจารณาประเด็นต่างๆ
สรุปผลการพิจารณาและเสนอคณะกรรมการบริษัทฯ และฝ่ายบริหารของบริษัทฯ
พิจารณาดำเนินการดังนี้

1. สอบทานงบการเงินรายไตรมาสและงบการเงินประจำปีของบริษัทฯ
ร่วมกับผู้สอบบัญชีก่อนนำเสนอคณะกรรมการบริษัท ซึ่งคณะกรรมการตรวจสอบได้สอบถาม
และรับฟังคำชี้แจงจากผู้บริหาร และผู้สอบบัญชี ในเรื่องที่เกี่ยวข้องอย่างชัดเจน และเพียงพอ
จึงมีความเห็นสอดคล้องกับผู้สอบบัญชีว่างบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2. สอบทานระบบการควบคุมภายในที่สำคัญ ซึ่งพบว่า บริษัทฯ มีระบบการควบคุมภายในที่เหมาะสม
เพียงพอ และมีประสิทธิผล รวมทั้งสามารถบรรลุวัตถุประสงค์ และเป้าหมายของดำเนินงาน
รวมทั้งมีการเปิดเผยข้อมูลอย่างถูกต้อง ครบถ้วนและเชื่อถือได้
อีกทั้งยังเน้นย้ำให้ฝ่ายบริหารปรับปรุงระบบการควบคุมภายในของบริษัทฯ ในเรื่องต่อไปนี้

-   สอบทานและปรับปรุงนโยบายเรื่องราคากลางของการสั่งซื้อของสดจากผู้ขายรายย่อย
    ตลอดจนหลักการเปรียบเทียบราคาสินค้าจากผู้ขายในแต่ละราย
    เพื่อเพิ่มอำนาจต่อรองและเพิ่มทางเลือกให้มากขึ้น

-   สอบทานและปรับปรุงแบบประเมินผู้ขายที่ใช้ในการเข้าตรวจสอบผู้ขาย
    เพื่อรองรับขอบเขตในการให้คะแนนในรายละเอียดข้อมูลประกอบในเอกสารประเมินผู้ขายอย่างครบถ้วน

-   สอนทานและปรับปรุงขั้นตอนการตรวจนับวัตถุดิบ บรรจุภัณฑ์ สินค้าสำเร็จรูป และถาด

-   สอบทานและปรับปรุงนโยบายและระบบการบริหารจัดการทรัพย์สิน
    เพื่อให้เป็นมาตรฐานของบริษัทฯ

-   สอบทานปรับปรุงนโยบายการบริหารจัดการวงเงินสดย่อย/วงเงินทดรองจ่าย

เพื่อให้ระบบการควบคุมภายในของบริษัทฯ มีประสิทธิภาพเพียงพอกับระดับความเสี่ยงที่ยอมรับได้
และเหมาะสมกับสภาพแวดล้อมทางธุรกิจที่เปลี่ยนแปลงไป

3. สอบทานการตรวจสอบภายใน โดยการสอบทานรายงานการตรวจสอบ
ซึ่งครอบคลุมระบบงานที่สำคัญของบริษัทฯ อีกทั้งยังได้กำกับดูแลงานตรวจสอบภายใน
โดยได้มีการพิจารณาและให้ความเห็นชอบต่อแผนการตรวจสอบประจำปี การกำกับดูแลกิจการที่ดี
ทั้งนี้ยังได้สนับสนุนให้มีการพัฒนาความรู้ของบุคลากรของหน่วยงานตรวจสอบ
เพื่อให้การปฏิบัติงานตรวจสอบภายในเป็นไปตามมาตรฐานสากล
และยกระดับการตรวจสอบภายในให้มีประสิทธิภาพยิ่งขึ้น

4.
ตรวจสอบและให้ความเห็นต่อรายการเกี่ยวโยงกันหรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลของรายการดังกล่าว
ตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการหลักทรัพย์และตลาดหลักทรัพย์
โดยพบว่ารายการดังกล่าวเป็นการดำเนินการตามธุรกิจปกติของบริษัทในราคาที่สมเหตุสมผล
และได้มีการเปิดเผยข้อมูลอย่างเพียงพอ ถูกต้องและครบถ้วนแล้ว

5. สอบทานให้การปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
รวมทั้งกฎหมายอื่นที่เกี่ยวข้องกับการดำเนินธุรกิจของบริษัท
เพื่อให้เกิดความถูกต้องและโปร่งใสแก่ผู้ถือหุ้น และผู้เกี่ยวข้องทุกฝ่าย

6. ได้มีการนำเสนอรายงานกิจกรรมของคณะกรรมการตรวจสอบให้คณะกรรมการบริษัทฯ
ทราบทุกครั้งที่มีการประชุมคณะกรรมการตรวจสอบ
เพื่อให้สอดคล้องกับแนวทางปฏิบัติที่ดีของคณะกรรมการตรวจสอบ

7. พิจารณาคัดเลือกและกำหนดค่าตอบแทนของผู้สอบบัญชี
เพื่อนำเสนอต่อคณะกรรมการบริษัทให้ขออนุมัติจากที่ประชุมผู้ถือหุ้น

8. ในการประชุมผู้ถือหุ้นครั้งที่ 30 เมื่อวันที่ 24 เมษายน 2552
คณะกรรมการตรวจสอบทุกท่านได้เข้าร่วมประชุม เพื่อช่วยตอบข้อซักถามของผู้ถือหุ้น

สรุปโดยภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
และมีความเห็นว่าคณะกรรมการบริษัทตลอดจนผู้บริหารของบริษัทมีความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทอย่างมีคุณภาพเยี่ยงมืออาชีพ
และได้ให้ความสำคัญอย่างยิ่งต่อการดำเนินงานภายใต้ระบบการควบคุมภายในที่มีประสิทธิผล
มีระบบการกำกับดูแลกิจการที่ดี โดยมีความโปร่งใสและเชื่อถือได้
รวมทั้งมีการพัฒนาปรับปรุงระบบงานการปฏิบัติงานให้มีคุณภาพดีขึ้นอย่างต่อเนื่อง

ในนามคณะกรรมการตรวจสอบ

(นายพิมล รัฐปัตย์)

ประธานกรรมการตรวจสอบ